**Horgas Béla: Lakodalmi szerenád – virágok nevére**

Csilláros sárma, nyúlszapuka!

Leszek még nálad

megyek még hozzád:

erdei lórom, szürke müge.

Szürke müge.

Varádics, kékics, halvány aszat!

Eljössz majd hozzám,

itt maradsz nálam:

gurgolya, perje, csomós ebír!

Csomós ebír!

Cickafark, zászpa, szamárkenyér!

Itt vagyok érted,

szeretlek téged:

mácsonya, kosbor, fehér üröm!

Fehér üröm…

Tarsóka, gémorr, nagy bakkszakáll!

Mennyegző nyílik,

éjszaka múlik –

jajrózsa, tömjén, szalmagyopár.

Szalmagyopár.

Gyíkhagyma, szümcső, macskagyökér!

Két virág egy pár:

zsombor és hölgymál,

zsurló és tippan – bábakalács!

Bábakalács.